
KVALITETSREFORMEN – ETABLERING AV GRUPPE FOR UTVIKLING AV KVALITET I UTDANNINGEN VED UNIVERSITETET I TROMSØ

Saksbakgrunn

Alle høgre utdanningsinstitusjoner, både private og offentlige, er i universitets- og høgskolelovens 

§ 2 nr. 8 pålagt å ha et tilfredsstillende kvalitetssikringssystem for utdanningsvirksomheten. Departementet har gitt en nærmere forskrift om akkreditering, evaluering og godkjenning. Institusjonene er gitt frist til januar 2004 til å ferdigstille systembeskrivelsen. 

Studieavdelinga er nå i gang med å utarbeide et forslag til system. Tidligere i høst har saksbehandleren vært på alle fakultet, U-vett, PLP, UB og i studentstyret og presentert hva et kvalitetssikringssystem innebærer og inneholder, og samtalt og drøftet hvordan et slikt system kan bygges opp ved Universitetet i Tromsø. Forslag til et helhetlig system skal etter planen sendes ut til bred høring ved Universitetet i løpet av november/desember. Styret vil få saken til godkjenning over nyttår. 

To forhold må etter universitetsdirektørens syn være på plass før selve systemet tas i bruk. Det ene er fastsettelse av beslutningssløyfene ved Universitetet og myndighetsfordelingen mellom nivåene i organisasjonen. For utdanningen knyttet til bachelor- og mastergradsprogrammene ble det vedtatt retningslinjer for ansvarsfordeling mellom de ulike nivåene ved institusjonen i sak S 29-03 Kvalitetsreformen – Arbeids- og ansvarsfordeling for bachelor- og mastergraden i ny grads- og studiestruktur. Det andre er å opprette et fora eller organ som kan ha en koordinerende og initierende funksjon overfor fagmiljøene og programstyrene, og som kan gi kvalifiserte råd til universitetsstyret i spørsmål knyttet til kvalitetsutvikling og –sikring av utdanningsvirksomheten ved Universitetet i Tromsø. Det er et slikt forum universitetsstyret i denne styresaken blir invitert til å opprette.

Behovet for et koordinerende, rådgivende og initierende forum for kvalitetsutvikling i utdanningen
Under forberedelsene og implementeringen av kvalitetsreformen har Studieavdelinga registrert at fagmiljø har et stort behov for pedagogiske og infrastrukturelle tjenester; behov og forespørsler som de ikke har noe naturlig sted å adressere ved Universitetet i dag. Studieavdelinga har for eksempel fått mange henvendelser om bruk av mappeeksamen og hvordan eksamen og eksamensvurdering bør legges til rette for best mulig å ivareta kvalitetsreformens intensjoner. Andre presserende spørsmål og behov av mer pedagogisk og faglig art er knyttet til bruk av IKT i utdanningen og for eksempel bruk av ClassFronter. 

Kvalitetsutviklingsarbeid fordrer at fagmiljø og programstyrer, men også i siste instans universitetsstyret selv, har fora som kan rådspørres, finne fram til praktisk hjelp eller som kan fungere som en innsiktsfull diskusjonspartner. En koordinert innsats på dette området synes nødvendig for å få en kontinuerlig utvikling, men også i tilfeller hvor evalueringer avdekker kvalitets​svikt. Avdekker for eksempel NOKUT eller UiTøs kvalitetssikringssystem kvalitetssvikt i et utdanningsprogram, vil det være lite tilfredsstillende, både for det aktuelle fagmiljø og program​styre, men også for universitetsstyret, dersom det ikke finnes et forum ved Universitetet der aktuelle og målrettede tiltak kan diskuteres og prioriteres. 

Universitetsstyret skal hvert år behandle en årsrapport om kvalitetsarbeidet ved Universitetet, og skal prioritere tiltak for kommende år. Dersom årsrapporten viser at det er problematiske forhold og/eller kvalitetssvikt innenfor et studium, må dette utløse en målrettet innsats fra institusjonens side med den hensikt å støtte det aktuelle fagmiljø i arbeidet med å bedre kvaliteten. Adekvate tiltak må settes inn, og dette vil også kunne ha økonomiske konsekvenser. Det hviler et stort ansvar på institusjonen sentralt: om man ikke lykkes med å kommunisere kvalitetssikrings-, kvalitets​utviklings- og evalueringsarbeidet som noe som har som mål å hjelpe enhetene til å utvikle og forbedre sine studietilbud, kan det lett komme til å oppleves som et overvåkings- og sanksjons​instrument.

Universitetet i Tromsø har ikke en egen universitetspedagogisk enhet slik de andre universitetene har. Slik universitetsdirektøren vurderer det, bør heller ikke en slik stab vurderes opprettet nå. Økt ressursbruk bør heretter i størst mulig grad settes målrettet inn mot de fagmiljø som kan skape merverdi i form av avlagte studiepoeng og kandidater. Kun på den måten skapes videre vekst ved Universitetet. Utfordringen blir derfor hvordan de pedagogiske/infrastrukturelle tjenester kan etableres uten at dette resulterer i nye, faste stillinger og erfaringsmessig ganske statiske organisatoriske enheter. 

Oversikt over felles ”pedagogiske støttetjenester” som allerede finnes ved UiTø
Universitetspedagogisk seminar: Med utgangspunkt i målsettingen om at Universitetet i Tromsø skal ha høy kvalitet på undervisning og veiledning i alle sine studietilbud, vedtok universitetsstyret i 1996 krav til pedagogiske kvalifikasjoner for alle fast ansatte i undervisnings- og forskerstillinger. Som et kurstilbud for ansatte som ikke kan dokumentere pedagogiske kvalifikasjoner ved ansettelse, ble Universitetspedagogisk seminar (UPS) opprettet. Styret vedtok at ansatte som manglet pedagogiske kvalifikasjoner, måtte dokumentere dette innen tre år som betingelse for å få fast tilsetting. UPS er et kurs som kombinerer teoretisk undervisning med veiledet praksis i selve undervisningssituasjonen på fakultetene.  Lang praktisk undervisningserfaring sidestilles i mange ansettelser med formell praktisk-pedagogisk skolering. PLP har en hel stillingsressurs over ordinært budsjett til dette arbeidet. Kurset dekker neppe det kontinuerlige behovet for utvikling av kvalitet i utdanningen, og som dessuten vil gjelde alle ansatte og kollegiet knyttet til et undervisningstilbud, ikke bare de nyansatte.

Universitetets videre- og etterutdanning (U-vett): I de siste årene har U-vett spilt en viktig rolle i utviklingen av studiene. Ved siden av å være Universitetets videre- og etterutdanningsenhet med hovedoppgave å koordinere arbeidet med videre- og etterutdanning, har U-vett også fått en sentral rolle når det gjelder utvikling og bruk av fleksibel læring ved Universitetet. Enheten arbeider kontinuerlig med spørsmål knyttet til bruk av teknologi i undervisnings- og opplærings​sammenheng, både pedagogiske problemstillinger og rent teknologiske spørsmål, samt at de driver erfaringsbasert evaluering av de prosjekter som Universitetet har innen feltet  informasjons​​teknologi i undervisning. Fagmiljø ved Universitetet som har ønsket det, har fått råd og praktisk hjelp fra U-vett innen feltet teknologi i undervisning, samt bistand til produksjon av digitale læremidler. 

I forbindelse med omstillingsmidler departementet i noen år gav institusjonene, tildelte universitetsstyret U-vett en viktig rolle i den del av omstillingsarbeidet som var knyttet til utdanningsvirksomheten. Selv om de ordinære studiene ikke var en formalisert del av enhetens arbeidsoppgaver, ble U-vett opplevd som en ressurs ved institusjonen som universitetsstyret og enkelte fagmiljø gjerne også ville gjøre bruk av i grunnutdanningen. U-vett var interessert i dette ut fra den tankegang at hjelp til fagmiljøene i den nære undervisningen også ville motivere for fleksibel utdanning. Resultatet er blitt at tyngdepunktet for U-vetts arbeid med IKT faktisk har forskjøvet seg noe; det kan synes som om arbeid med ordinærutdanningene nå tar de fleste av 

U-vetts ressurser på dette området. I dag er det to personer i full stilling som arbeider med dette over U-vetts ordinære budsjett, mens en stilling har vært finansiert gjennom statlige omstillings​midler og eksterne oppdragsmidler.

Etter universitetsdirektørens syn bør U-vett fortsatt ha oppfølgings- og veiledningsansvar for satsingen på IKT i den ordinære utdanningen, samtidig som enheten ivaretar sitt utviklingsansvar for IKT i fleksibel utdanning (ekstern utdanning). U-vetts ansvar på dette området bør nå formaliseres av universitetsstyret.

Universitetsdirektørens forslag om å etablere et forum for utvikling av kvalitet i utdanningen

Universitetsdirektøren fremmer med dette forslag om å sette sammen en egen gruppe for kvalitetsutvikling og kvalitetssikring av studiene. Gruppen skal bestå av vitenskapelig ansatte og studenter, og med koordinator for kvalitetssikringsarbeidet i Studieavdelinga som sekretær. Det foreslås videre at gruppen består av fire vitenskapelig ansatte og to studentrepresentanter. Universitetsdirektøren ønsker å be om fullmakt fra universitetsstyret til å oppnevne representantene fra de vitenskapelig ansatte i samråd med rektor, mens studentstyret bør gis fullmakt til å oppnevne studentrepresentantene. Gruppen bør settes sammen slik at ulike fagområder og kompetansefelt er representert, men der det viktigste er at det er ansatte med aktiv og framtidsrettet interesse for undervisnings- og utdanningskvalitet. Gruppen kan videre knytte til seg andre personer (både interne og eksterne), avhengig av behov/problemområder som skal diskuteres eller løses. Utvalget etableres fra 01.01.2004.

Gruppen skal ha følgende arbeidsoppgaver:

1. Bistå fagmiljøene og programstyrene med råd og veiledning i spørsmål knyttet til pedagogisk og teknologisk tilrettelegging av undervisning og veiledning, vurderingsmetoder og vurderingsuttrykk, samt eksamen. Dette kan skje ved at hele gruppen eller enkeltmedlemmer i gruppen deltar i drøftinger med det respektive fagmiljø eller programstyret, eller ved at gruppen formidler kontakt med interne eller eksterne fagpersoner som kan gi råd og veiledning.

2. Gi anbefalinger til universitetsstyret i valg av årlige satsningsfelt for økt kvalitet i utdanningen, herunder vurdering og anbefaling av konkrete tiltak. Gruppen skal også i ettertid vurdere om og i hvilken grad tiltakene resulterte i bedre kvalitet på det aktuelle området.

3. Gi uttalelse til universitetsstyret om mulig eller identifiserbar kvalitetssvikt på bakgrunn av kvalitetssikringssystemets årsrapport, og foreslå tiltak som kan iverksettes for å utbedre kvalitetssvikt.

4. I forbindelse med behandlingen av årsrapporten foreslå overfor universitetsstyret eventuell ekstern eller intern evaluering av utdanningsprogram eller enkeltemner. Evalueringen kan være knyttet til relevans og kvalitet på studieplanen, selve undervisningen, veiledningen og oppfølgingen av studenter, eller eksamenssystemet (eksamensformer, eksamensoppgaver, sensurordning, bruk av ny karakterskala etc.).

Kvalitetssikring av doktorgradsprogrammene

Kvalitetssikringssystemet skal omfatte all utdanningsvirksomhet ved institusjonene, og dermed også doktorgradsutdanningen. Forslag til systembeskrivelse som Studieavdelinga nå utarbeider, er spesielt beregnet for utdanningsvirksomheten knyttet til bachelor- og matergradene. Når utkastet foreligger, må Forskningsavdelinga i samråd med Forskningsutvalget vurdere hvordan doktorgrads​utdanningene skal inkorporeres i systemet, enten ved at samme systembeskrivelse også gjøres gjeldende for doktorgradsprogrammene eller ved å utforme egne systembeskrivelser for utviklingen og sikringen av kvaliteten i doktorgradsutdanningen. Det må også tas stilling til om den gruppen som er foreslått opprettet her, skal ha et oppfølgingsansvar for doktorgradsutdanningene eller om dette ansvaret for eksempel skal ivaretas av det sentrale Forskningsutvalget.

Forslag til 

vedtak:

1. Det etableres en gruppe for utvikling av kvalitet i utdanningen ved Universitetet i Tromsø for perioden 01.01.2004 – 01.01.2006 (to år).

2. Gruppen består av fire vitenskaplig ansatte og to studenter. Koordinator for kvalitetssikringssystemet i Studieavdelinga er sekretær for utvalget.

3. Universitetsdirektør i samråd med rektor oppnevner de vitenskapelig ansatte i gruppen, studentstyret oppnevner studentstyrerepresentantene.

4. Gruppens arbeidsoppgaver er spesifisert i punktene 1 – 4 i saksframlegget.

5. U-vett tildeles utviklings- og veiledningsansvar overfor fagmiljøene for bruk av IKT i både ordinær og fleksibel utdanning.

6. Forskningsavdelinga i samråd med Forskningsutvalget tildeles et overordnet ansvar for å vurdere hvordan kvaliteten i doktorgradsprogrammene skal sikres og hvordan dette skal nedfelles i systembeskrivelsen.

Tromsø, 08.10.2003

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør


Saksbehandler: Hege Skarsfjord, koordinator for kvalitetssikringsarbeidet, Studieavdelinga

